Eerstens oor die rede vir die vraag. Ek meen dis polities gedrewe: Die regering gaan ons pensioenfondsgeld mors. Die tweede argument is: Ek wil geld vir my vrou, kinders nalaat as ek sterf.
Al die somme wat ek gemaak het vir kliënte wat GEPF-lede is, dui daarop dat, bereken oor ’n normale lewensverwagting, die GEPF meer waarde bied as ’n eie pensioen. Anders gestel, om dieselfde pensioen te kan trek met ’n eie pensioen (byvoorbeeld ’n lewende annuïteit) as uit die GEPF, het jy heelwat meer geld nodig om mee te begin as jou GEPF-bedankingsvoordeel (as ons realistiese opbrengs- en onttrekkingskoerse gebruik).
Waar die geld-nalaat-by-dood-argument vir my bietjie platval, is dat jy, soos ek hierbo noem, waarskynlik meer pensioen gaan moet trek (uit ’n lewende annuïteit) om gelyk te breek met jou GEPF-pensioen as wat jy realisties aan groei gaan kry. So, jy vreet in jou kapitaal in – en as jy hoop op ’n lang lewe . . . Wel, een van julle, jy of jou geld, gaan nie hou nie.
Dan maak dit baie meer sin om jou geld te vat en daarmee ’n gewaarborgde pensioen by ’n versekeraar aan te koop. Dit bied eweneens die gemoedsrus, maar sonder die vrees vir politiek in jou pensioengeld.
So ’n pensioen bied ook die opsie van ’n 50%-gadepensioen ná dood. Maar anders as die GEPF-pensioen bied dit ook die opsie van al die kapitaal terug by dood, sou die nalaat van geld werklik vir jou so belangrik wees.
Jy sal ’n raps minder pensioen kry met die kapitaal-terug-opsie, want ’n deel word gebruik om daardie kapitaal terug te waarborg (’n soort lewenspolis). Maar as dit is wat jy wil, dan is hierdie vir my ’n sinvolle oorweging.